钦定古今图书集成/明伦汇编/官常典/第646卷 > 王乔
## 钦定古今图书集成/明伦汇编/官常典/第646卷 > 王乔

按《后汉书》本传：“乔，河东人，显宗世为叶令。乔有神术，
每月朔望，常自县诣台朝。帝怪其来，数而不见车骑，
密令太史伺望之，言其临至，辄有双凫从东南飞来，
于是候凫至，举罗张之，但得一只舄焉。乃诏上方诊
视，则四年中所赐尚书官属履也。每当朝时，叶门下
鼓不击自鸣，闻于京师。后天下玉棺于堂前，吏人推”
排，终不摇动。乔曰：“天帝独召我邪？”乃沐浴服饰寝其
中，盖便立覆。宿昔葬于城东，土自成坟。其夕，县中牛
皆流汗喘乏，而人无知者。百姓乃为立庙，号《叶君祠》。
牧守每班录，皆先谒拜之，吏人祈祷，无不如应。若有
违犯，亦立能为祟。帝乃迎取其鼓，置都亭下，略无复
声焉。或云此即古仙人王子乔也。